Rajatarkastuspiste Albanian ja Kosovon rajalla
**Kosovon ja Albanian yhdistymisessä** Albania ja Kosovo yhdistyisivät jollakin tapaa toisiinsa. Yhden version mukaan Kosovosta tulisi osa Albaniaa, jolloin Kosovo luopuisi itsenäisen valtion asemasta. Tämä vaatisi Kosovon nykyisen perustuslain muuttamista. Vaihtoehtoisessa suunnitelmassa Kosovo ja Albania muodostaisivat keskenään esimerkiksi valtioliiton.

Albanian pääministeri Edi Rama ja Kosovon pääministeri Albin Kurti ovat ilmoittaneet kannattavansa maidensa yhdistymistä, mikäli kansanäänestys asiasta järjestettäisi. Valtaosa Kosovon ja Albanian väestöstä kannattaa yhdistymistä. Yhdistymistä kannattavat kosovolaiset näkisivät maiden yhdistymisen ratkaisuna Kosovon hankalaan kansainväliseen asemaan. Kosovolla ei näyttäisi tällä hetkellä olevan realistisia edellytyksiä päästä osaksi Euroopan unionia (joka edellyttää maata ratkaisemaan kiistansa Serbian kanssa). Joidenkin EU- ja Nato-maiden vastustaminen tukkii Kosovon pääsyn järjestöihin niin ikään. Venäjä on estänyt veto-oikeudellaan Kosovon pääsyn Yhdistyneisiin kansakuntiin. Eräiden arvioiden mukaan Kosovon itsenäisyyden olisi tunnustanut puolet maailman maista vuoteen 2023 tultaessa. Esimerkiksi Serbia, Venäjä, Kiina sekä osa EU- ja Nato-maista ei tunnusta Kosovon itsenäistymistä. Passport indexin vuoden 2023 tietojen mukaan Kosovon passi olisi 83. vaikutusvaltaisin, joka takaa kosovolaisille viisumittoman pääsyn 14 maailman maahan. Serbian ehdotuksen mukaan Kosovo ja Serbia voisivat vaihtaa alueita siten, että Serbia saisi valtaansa serbienemmistöisen Pohjois-Kosovon ja Kosovo taas saisi osia Etelä-Serbiasta, jossa albaaniväestö on suurempaa. Euroopan unionissa erityisesti Saksa on vastustanut ehdotusta voimakkaasti. Kriitikot pelkäsivät, että aluevaihdot olisivat innostaneet separatistisia ajatuksia Bosnia ja Hertsegovinan serbitasavallassa ja herättäneet laajemminkin Suur-Serbia -aatteen henkiin.

Eräiden Kosovon ja Albanian yhdistymistä kannattavien ja Suur-Albania -aatteen puolustajien mielestä myös kaikki Balkanin alueen albaanit voisivat yhdistyä. He perustelevat näkökantojaan muun muassa Osmanien valtakunnan ajan historialla, jolloin Albania jaettiin neljään provinssiin. Toisten arvioiden mukaan Kosovon albaanit eroaisivat nykyisin merkittävästi esimerkiksi albanialaisista. Serbia on tuominnut jyrkästi puheet Kosovon ja Albanian mahdollisesta yhdistymisestä vaatien EU:ta ottamaan tuomitsevamman kannan asiaan. EU:n ulkopolitiikasta vastaavat ovat aiemmin tuominneet Albanian puheet yhdistymisestä "provokaativiseksi". Serbialaiset pitävät Kosovoa kulttuurinsa ja historiansa kannalta keskeisenä alueena. Serbinationalistit pelottelivat kansalaisiaan Suur-Albania -suunnitelmilla, joka vaikutti Jugoslavian hajoamissotiin. Jotkut pelkäävätkin, että Kosovon ja Albanian yhdistyminen ruokkisi nationalismia laajemminkin Balkanilla. Yhdistymispuheita on myös toppuuteltu vetoamalla kansainvälisiin lakeihin, jotka toisivat haasteita niin Kosovon kuin Albaniankin kansainväliselle asemalle. Monin paikoin myös uskotaan, että puheilla olisi ennemminkin tarkoitus viestiä läntisten instituutioiden suuntaan, jotta ne omalta osaltaan helpottaisivat Kosovon nykyistä tilannetta ja toisaalta edesauttaisivat myös Albanian etenemistä Euroopan unioniin ja sotilasliitto Natoon. Paikoin ajatellaan, että yhdistymishaaveet konkretisoituisivat lähinnä rajamuodollisuuksien helpottamisessa ja yhteistyön lähentämisessä.

Lähteet
-------

1. ↑  Đorđević, Nikola: Albania and Kosovo: Unification through the back door? *Emerging Europe*.  30.6.2021. Viitattu 10.4.2023.
2. ↑  Janjevic, Darko: Albania and Kosovo could have 'single president' *DW*.  19.2.2018. Viitattu 10.4.2023.
3. ↑  Bersi, Eurydice: Kosovo, the Albanians, the Serbs and Crimea *ekathimerini.com*.  eKathimerini. Viitattu 10.4.2023.
4. ↑  Taylor, Alice: Albanian Prime Minister in favour of unifying Kosovo and Albania *Eurac TV*.  29.11.2021. Viitattu 10.4.2023.
5. ↑  Bytyci, Fatos & Robinson, Matt: Albania and Kosovo to unite, inside EU or not: Albanian PM *Reuters*.  7.4.2015. Viitattu 10.4.2023.
6. ↑  Crowcroft, Orlando: I would vote to unify Albania and Kosovo, election winner Albin Kurti tells Euronews *Euro News*.  16.2.2021. Viitattu 10.4.2023.
7. ↑  Muci, Nora: Barometer: 80% of Albanians support unification with Kosovo *Euro News*.  25.11.2021. Viitattu 10.4.2023.
8. ↑  Survey: 60% of Kosovo citizens want unification with Albania *Kosovo Online*.  15.12.2022. Viitattu 10.4.2023.
9. ↑  Väistö, Pentti & Koponen Tuula: Albania ja Kosovo haluavat yhdistyä, EU pelkää domino-efektiä *Kansan Uutiset*.  18.4.2021. Viitattu 10.4.2023.
10. ↑  Which countries recognise Kosovo’s statehood? *Al Jazeera*.  17.2.2023. Viitattu 10.4.2023.
11. ↑  Kosovo *globalis.fi*.  12.3.2023 (viimeksi päivitetty).  Arkistoitu 10.4.2023. Viitattu 10.4.2023.
12. ↑  Kosovo PASSPORT DASHBOARD *Passport Index*. Viitattu 10.4.2023.
13. ↑  Delauney, Guy: Kosovo-Serbia talks: Why land swap could bridge divide *BBC News*.  6.9.2018. Viitattu 10.4.2023.
14. ↑  Fetahu, Klarisa: Another nail in the coffin for land swap *prishtinainsight.com*. Viitattu 10.4.2023.
15. ↑  Skutsch, Carl: *Encyclopedia of the World's Minorities*, s. 67. Routledge, 2004. Teoksen verkkoversio.
16. ↑  Vaknin, Samuel: The Myth of Greater Albania *The Eurasian Politician*.  helmikuu 2001. jyu.fi. Viitattu 10.4.2023.
17. ↑  Serbia's response to "unification of Albania and Kosovo" *b92*.  10.10.2021. Viitattu 10.4.2023.
18. ↑  Rettman, Andrew & Krasniqi, Ekrem: EU says Albania comment on Kosovo unification 'not acceptable' *EU Observer*.  9.4.2015. Viitattu 10.4.2023.
19. ↑  Wilcoxson, Andy: "NOBODY SHOULD BEAT YOU" – SLOBODAN MILOSEVIC *slobodan-milosevic.org*.  25.1.2005. Viitattu 10.4.2023.
20. ↑  Peci, Lulzim: Kosovo and Albania – Deconstruction of the Idea of Unification *Tirana Observatory*.  6.4.2020. Viitattu 10.4.2023.
21. ↑  Karcic, Hamza: ANALYSIS - How advantageous is a "Greater Albania"? *aa.tr*.  4.5.2021. Viitattu 10.4.2023.
22. ↑  Ernaibrahimi: Kosovo-Albania: Unification or Re-Unification? *Next Century Foundation*.  15.10.2021. Viitattu 10.4.2023.